Title: El calendari del carnaval
Course: De camí cap al carnaval (PRIMÀRIA) - LA CULTURA POPULAR A L'ESCOLA. Les festes populars, materials digitals

El calendari del carnaval.

Tot i que heu llegit que actualment la religió ha anat perdent importància social, el calendari del carnaval el continua marcant la celebració religiosa de la festa de Pasqua.

La festa de Pasqua s’escau sempre el diumenge següent a la primera lluna plena de després de l’equinocci de primavera, 21 de març. La data, però, en què s’escau aquesta primera lluna plena varia d’un any a l’altre, i per tant també canvia el dia de Pasqua.

El diumenge abans del dia de Pasqua és el diumenge de Rams, el primer diumenge de les vacances de Pasqua. I quaranta dies abans del diumenge de Rams és dimecres de cendra, que marca l’inici de la Quaresma i la fi del carnaval.

És evident, per tant, que si el dia de Pasqua cada any varia també varien les festes de carnaval.

De fet, el carnaval pot escaure's entre la primera setmana de febrer i la primera de març. Comença el dijous gras o llarder i s’acaba el dimecres de cendra, que marca l’inici de la Quaresma.

Actualment, però, de manera semblant a com ha passat amb la festa dels Tres Tombs, el carnaval s’ha estirat tant per davant com per darrere, i malgrat que les dates indicades continuen essent les més normals, no és estrany trobar-se poblacions que celebren el carnaval el cap de setmana anterior al dijous gras i fins i tot en altres que se celebra el cap de setmana de després del dimecres de cendra, ja en plena Quaresma.