Title: Retorn de vacances
Course: De camí cap al carnaval (PRIMÀRIA) - LA CULTURA POPULAR A L'ESCOLA. Les festes populars, materials digitals

Retorn després de vacances.

Mandra al matí. Maletes carregades. Un fred que pela. Arribada a l’escola amb cares llargues i símbols de mandra i son. Retrobament amb els companys i companyes, algunes rialletes i, de moment, pocs comentaris, us guanya encara la mandra, sembla com si us haguessin trencat la girada.

Poc a poc, però, la cosa s’anima, comenceu a situar-vos i fins i tot teniu alguns records pels dies que acabeu de passar. Entrada a la classe i, quin remei, acceptació que cal tornar-se a posar les piles, que les vacances s’han acabat.

Potser, fins i tot, feu alguna ullada a l’agenda per veure quan arribaran les properes vacances, les de Pasqua, i algun o alguna de vosaltres gosa, fins i tot, demanar si abans hi haurà algun dia de festa.

Festa, aquesta paraula que normalment associeu, i no sense raó, a no tenir escola. Festa, però, és també celebració, cerimònies, balls i espectacles diversos que sovint la població viu i comparteix. Ben mirat, fins i tot podem pensar que no sempre la paraula festa va associada a no anar a escola, i si no penseu en la festa de Sant Jordi.

Bé, la veritat és que abans no arribem a les festes de Pasqua, pel camí n’haurem passat moltes, algunes de molt populars, altres no tant, i entremig de totes, el carnestoltes o el carnaval, en què la disbauxa, la gatzara, fins i tot un cert trencament amb les normes, sembla que estiguin permeses.

En aquesta lliçó us animem a conèixer-les un xic, començant per una que tenim a tocar i que no és altra que la festa de Sant Antoni, tot recordant el refrany, Per Sant Anton, Carnestoltes són, que no fa altra cosa que avisar-nos que hem començat el camí cap als carnavals.