Title: La setmana dels barbuts
Course: De camí cap al carnaval (PRIMÀRIA) - LA CULTURA POPULAR A L'ESCOLA. Les festes populars, materials digitals

La setmana dels barbuts

Aquest estrany nom de setmana dels barbuts té a veure amb una colla de festes de sants, -ei! ara ja sabeu qui són!- que s’escauen uns 10 dies després dels Reis i sempre representats amb unes bones i llargues barbes. Així el dia 15 de gener trobem sant Pau, el dia 16 sant Maur i el dia 17 sant Antoni, conegut popularment com a sant Antoni del Porquet, del Ruc o de l’Ase, segons els llocs.

Des de sempre, aquesta setmana ha estat considerada la més freda de l’any, i si ens mirem les temperatures de la majoria d’anys no li falta raó a la gent que així ho creu. De fet alguns refranys ens en deixen constància: Per la setmana dels barbuts, governen els tres germans: tos, moquina i amagamans. O aquest altre que diu: La setmana dels barbuts, setmana d’esternuts. I encara aquest altre: Quan vénen els tres barbuts, vénen els freds cascarruts.

Al voltant de les figures d’aquests sants hi havia, a més, algunes creences ben estranyes com, per exemple, la que deia que el fred el portaven els mateixos sants dins les seves llargues barbes.

D’aquests sants, però, el més popular és, sens dubte, sant Antoni. Al voltant de la seva festa s’organitzaven importants celebracions, bona part de les quals, encara que adaptades al món actual, s’han conservat.

Us animem, en les properes activitats, a conèixer qui era sant Antoni i quines festes s’organitzen en el seu nom.