Title: Demà et porto el berenar
Course: De camí cap al carnaval (PRIMÀRIA) - LA CULTURA POPULAR A L'ESCOLA. Les festes populars, materials digitals

El dijous gras o dijous llarder

A l’escola, la data del dijous gras o dijous llarder no només ens indica l’inici de les festes de carnaval sinó que, des de molt antic, ha estat una diada celebrada pels escolars.

Antigament era costum que els nens i les nenes trenquessin les guardioles, on tenien els diners que havien anat fent des de cap d’any, i anessin a fer un bon berenar a base de truita i botifarra.

Actualment, la tradició de celebrar el dijous llarder es manté a moltes escoles, sigui amb sortides o excursions, en què és costum portar per menjar truita o botifarra, o altres organitzant berenars amb jocs i danses al pati.

En aquesta tasca us volem proposar dues activitats diferents:
- La primera l'heu de fer en línia.
  - Consisteix a escoltar la versió de la cançó popular catalana El dijous llarder, a càrrec del cantant i animador Àngel Daban.
El dijous llarder

Amb el seu ajut, escriu-ne la lletra.

- La segona, l'heu d'organitzar amb la vostra tutora o tutor. Es tracta d'organitzar un berenar pel dijous gras o dijous llarder, la particularitat del qual serà que tothom tindrà un berenar que li haurà portat un company o companya de la classe.
  - Heu de distribuir-vos per parelles. Cada nen i nena ha de portar el berenar que després lliurarà al company o companya que li ha tocat de parella.
  - Evidentment, heu de procurar de seguir la tradició, això sí, tenint en compte que hi ha menjars que potser alguns companys o algunes companyes de la classe no poden menjar.