Title: Els carnavals més internacionals
Course: De camí cap al carnaval (PRIMÀRIA) - LA CULTURA POPULAR A L'ESCOLA. Les festes populars, materials digitals

Els carnavals més internacionals

De carnavals se’n celebren a molts països, sobretot d’Europa i Amèrica, i més encara a l’Amèrica del Sud. I possiblement, si volem indicar els dos carnavals més coneguts internacionalment, a més del Carnaval de Santa Cruz de Tenerife, hem de referir-nos al Carnaval de Venècia (Itàlia) i al de Rio de Janeiro (Brasil), considerat el carnaval més espectacular i conegut arreu del món.

El Carnaval de Venècia: Es té coneixement de celebracions carnavalesques, a Venècia, almenys des de l’edat mitjana. El carnaval, però, esdevé realment popular durant el segle XVIII.

Es tracta d’un carnaval propi i genuí. L’elegància de les disfresses, moltes reproduint el vestuari del segle XVIII, i la bellesa de les seves màscares, que en molts casos són veritables obres d’art, són els dos elements que li han donat fama mundial.

El Carnaval de Rio de Janeiro: Es tracta del carnaval més famós arreu del món. És també el més multitudinari.

L’acte més conegut, que en realitat es converteix en un veritable espectacle, és la desfilada de les escoles de samba, al sambódromo. La desfilada esdevé un espectacle de música, ball i exhibició de vestuaris i carrosses, únic.

Tot i que aquest és el seu acte més conegut i realment espectacular, el carnaval es viu intensament pels carrers amb infinitat de balls, concursos, desfilades de les escoles de samba que no han pogut desfilar al sambódromo. Mentre duren les festes del carnaval, la ciutat s’omple de música i ballaruga.

Per acabar, podeu mirar-vos els vídeos. En el primer podreu gaudir de la bellesa de les màscares i les disfresses venecianes i en el segon veure breument la desfilada de les escoles de samba al Carnaval de Rio de Janeiro.