Title: Preparem el carnaval
Course: De camí cap al carnaval (PRIMÀRIA) - LA CULTURA POPULAR A L'ESCOLA. Les festes populars, materials digitals

Preparant el carnaval.

Si heu anat treballant amb els alumnes els temes de la present lliçó, és evident que els continguts i les activitats proposades pretenen sobretot que l'alumnat conegui el valor i el significat d'aquestes festes.
Com tothom sap, però, les festes són per viure-les i celebrar-les i realment som les persones les que fem la festa.

En la preparació de qualsevol festa escolar no podem improvisar, hem d'assegurar que la festa "vagi bé". Ara bé, en la preparació del carnaval escolar, és evident que la participació de l'alumnat és fonamental. De fet, si assumim el paper de canvi de rols que comporta la festa, hauríem de dir que és primordial. I quan ens referim al cicle superior val la pena d'implicar-lo en la seva preparació i considerar, fins on sigui possible, que ha de ser l'alumnat qui el programi o, almenys, atrevir-nos a donar-los protagonisme en una part de la seva preparació, com per exemple:
- Si cada curs representa una comparsa, triar-se la disfressa, i això hauria de comportar fins i tot:
  - El disseny de la disfressa.
  - Amb quin material fer-la.
  - Quines hores o temps cal dedicar-hi.
- Redactar tant el pregó com el testament d'en Carnestoltes.
  - Pregó: El preparen els alumnes de cinquè. Dividim la classe en grups i cada grup en redacta una part, a partir d'unes breus pautes.
  - Testament: El redacten els alumnes de sisè. En el testament hi ha d'haver almenys una referència a cada un dels nivells o cursos de l'escola. Podeu fer grups i a cada grup li pertoca parlar amb les tutores o els tutors d'un o dos cursos, tant per decidir com poden saber aquesta referència com quina ha de ser.
- Crear el cartell del carnaval, per exemple, a partir d'un concurs.
- Dissenyar i fer tant en Carnestoltes com la Vella Quaresma.
- Alumnes que formin part de la comissió organitzadora.
- Decidir les consignes per a cada dia de la setmana de carnaval.
- Formar part de jurats, si, per exemple, es fan concursos de ball, de comparses...
- I totes aquelles altres activitats que feu o se us acudeixin.