Title: Guia didàctica
Course: De camí cap al carnaval (PRIMÀRIA) - LA CULTURA POPULAR A L'ESCOLA. Les festes populars, materials digitals

En aquest tema es treballen les dates i els elements propis del carnaval. Es pretén que coneguin aquells que són més comuns a les escoles i en els carnavals de casa nostra.

Arriba el carnaval
- Text. Serveix per introduir la festa, per situar-la en el context de gresca i diversió que l'envolta.

Els elements protagonistes del carnaval
- És un qüestionari en què es treballen els quatre elements més distintius del carnaval: el rei Carnestoltes, les màscares i les disfresses, les comparses i la rua.

Treballem amb màscares
- De fet es tracta d'un text que ben bé es podria haver posat a l'apartat d'ALTRES PROPOSTES. En realitat són tres propostes diferents del treball amb màscares. Una d'elles, El joc de les màscares, és una molt interessant activitat d'expressió oral. De fet, com a activitat, la podeu fer en moltes altres situacions. Per exemple, fer redaccions a partir del que el company o companya els explica. Ens sembla, però, que el fet que les coneguin poden facilitar que s'engresquin a proposar-vos de fer-ne alguna de les tres.

Els dies del carnaval
- Text que fa una breu explicació de les característiques principals dels diferents dies del carnaval.

Demà et porto el berenar
- Tasca. S'explica primer breument el dijous gras i després se'ls proposen dues tasques. En la primera han d'escriure la lletra d'una cançó o cantarella del dijous llarder. En la segona, se'ls proposa que, d'acord amb vosaltres, organitzin un berenar amb la particularitat que per parelles se l'intercanviïn.

El carnaval
- Tasca. Es proposa una redacció sobre el carnaval amb la consigna que, almenys un cop, han de sortir-hi les següents paraules: Carnaval. Carnestoltes. Pregó. Disfressa. Màscara. Comparsa. Rua. Ball. Judici. Espectacle. Gresca. Disbauxa. Diversió.

En Carnestoltes i la Vella Quaresma
- Text que, amb un to planer, serveix per explicar les dues figures, sobretot la de la Vella Quaresma.