Title: Guia didàctica
Course: De camí cap al carnaval (PRIMÀRIA) - LA CULTURA POPULAR A L'ESCOLA. Les festes populars, materials digitals

Abans de començar les activitats es diu: En aquesta lliçó us animem a conèixer alguns aspectes de diferents carnavals catalans i alguna coseta dels més importants que se celebren pel món. I, ben mirat, aquesta és la proposta que conté el tema.

Un primer tast
- Es tracta d'un vídeo on s'ofereix un breu reportatge sobre les festes de carnaval a Catalunya.

Investigant carnavals
- Treball en grup. Es proposen sis grups, cadascun dels quals elabora un Power Point d'un dels següents carnavals: Vilafranca del Penedès, Sallent, Reus, Berga, Tarragona i un sisè a escollir. Per a cada un es proporciona un enllaç amb informació i un amb imatges. S'acaba amb la presentació que en fa cada grup a la resta.

S'han escollit quatre carnavals. De cada un ens fixarem només en un aspecte concret. Aquesta tria ens servirà per veure la gran varietat i riquesa que tenen els carnavals a Catalunya. De tots quatre, a més, hi ha l'enllaç oficial, per si se'n vol saber més.

El Carnaval de Vilanova i la Geltrú
- Tasca. A partir d'un vídeo on s'explica la participació d'una parella en el diumenge de carnaval fins arribar a la gran batalla de caramels entre les comparses, se'ls proposa que en facin una explicació de tot el procés. L'explicació del vídeo és en castellà, cosa que permet que els alumnes facin un exercici de traducció al català.

El Carnaval de Sitges
- Text. Després d'una breu introducció on es remarquen les rues com el gran atractiu del Carnaval de Sitges, s'incorpora un vídeo sobre una de les rues infantils que se celebren a la població.

El Carnaval de Solsona
- Qüestionari. S'escull un dels actes més característics d'aquest carnaval, la penjada del ruc. Se n'ofereixen dos vídeos, en el segon dels quals es fa un recorregut sobre la llegenda que ha donat origen a la representació. I és a partir del vídeo que es planteja el qüestionari.

Torelló: El Carnaval de Terra Endins
- Tasca. A partir de dos vídeos sobre la rua del carnaval es demana que remarquin què és el que la fa especial.

Poblacions, comarques i carnavals
- Activitat JClic. Amb l'excusa dels carnavals, es tracta d'un conjunt d'activitats que treballen la situació geogràfica de les poblacions dels carnavals treballats. S'hi afegeixen, a més, un conjunt de noves poblacions on el carnaval té també gran importància.

El Carnaval de Santa Cruz de Tenerife
- Se'n remarca alguna de les seves característiques i s'hi incorpora un vídeo d'una de les participants a la Gala de la reina de l'any 2011.

Els carnavals més internacionals
- Es fa una breu explicació dels carnavals de Venècia i Rio de Janeiro. S'hi incorporen dos vídeos. En el primer es pot gaudir de la bellesa de les màscares i disfresses venecianes i en el segon, veure breument la desfilada de les escoles de samba al Carnaval de Rio de Janeiro.