Title: Cançons i balls dels antics carnestoltes
Course: De camí cap al carnaval (PRIMÀRIA) - LA CULTURA POPULAR A L'ESCOLA. Les festes populars, materials digitals

Cançons i balls de gresca

En moltes celebracions dels antics carnestoltes, sobretot en els pobles, es cantaven i ballaven cançons de caire alegre i divertit, algunes de les quals s’acabaven convertint en jocs o juguesques en què els participants s’anaven traient peces de roba a mesura que deien una part del cos. Curiosament, algunes amb el temps s’han convertit en cançons infantils. L’exemple més clar és la d’en Jan petit quan balla, o la del Peu polidó.

A mesura que van anar passant els anys, balls i cançons de carnestoltes es van anar perdent, almenys en el seu ambient carnestoltesc.

Alguns d’aquests balls, però, sobretot en els pobles on s’havien ballat, s’intenten recuperar i, com passa amb altres danses, a voltes és des de les escoles que se’n fa memòria o fins i tot recuperació.

Aprofiteu per demanar a la vostra tutora o tutor si a la vostra població o comarca hi ha algun ball característic de carnestoltes. Pot ser un bon moment per aprendre’l.

A continuació teniu com a mostra quatre d’aquests balls. Els dos primers, molt més populars escolarment, mentre que els altres dos són més localitzats.

El tio fresco:

El ball tenia diferents variants. Bàsicament, però, les persones que ballaven, fent una rotllana, portaven un tros de paper penjat a l'esquena o als calçons i mentre avançaven amb una teia intentaven encendre el paper de qui tenien al davant tot vigilant que la persona que tenia al darrere no cremés el seu.

El ball de la solipanta:

El Diccionari de la dansa en diu: “Ball de caient humorístic que a la vegada era joc. Era ballat per homes sols distribuïts en dues fileres, els quals obeïen al nom de Joan els de l’una i al de Pere els de l’altra. El ball era fet al so d’una cançó que cantava el cap de la dansa i els balladors havien de fer tot allò que la cançó indicava.”

El ball-joc sembla que servia per escollir la persona que regiria la festa de carnestoltes.

- El ball del moliner: En aquest cas es tracta d’un ball de la Pobla de Lillet que cada any, per carnestoltes, ballen els alumnes del cicle superior de l’escola.

- El ball dels Romeus: És un ball de carnaval propi de Prats de Lluçanès.