Title: La veneració per Sant Antoni
Course: De camí cap al carnaval (PRIMÀRIA) - LA CULTURA POPULAR A L'ESCOLA. Les festes populars, materials digitals

La festa de Sant Antoni

Des de ben antic sant Antoni era considerat el patró dels animals, sobretot dels de peu rodó, com ara els cavalls i les eugues, els rucs, ases, muls o mules.

Antigament, abans no arribessin les màquines amb motor, moltes feines s’havien de fer aprofitant la força dels animals.

N’hi havia sobretot dues que sense uns animals forts i valents poca feina es podia fer.

- Una era la feina de pagès. Amb els animals es treballava al camp, igual com ara es fa amb el tractor, es portava allò que s’havia collit cap a casa o fins i tot es batia el blat.
- L’altra era la dels traginers, que eren persones que, amb l’ajuda de cavalls, muls i ases, transportaven les mercaderies d’una banda a l’altra. Podríem dir que eren els transportistes o camioners actuals.

Antigament, a més, moltíssima gent vivia a pagès i hi havia molts traginers. Però encara podem afegir que moltes famílies, encara que no fossin pagesos o traginers, tenien els seus animals de peu rodó, fos per anar d’un lloc a l’altre o per transportar els productes que compraven o venien.

Tota aquesta gent sentia una gran devoció per sant Antoni ja que el consideraven el protector dels animals. No és estrany, doncs, que el dia del seu sant fessin una gran festa i portessin els seus animals davant la figura del sant, perquè els donés força i els privés de qualsevol mal.

Com veuràs, en les activitats següents, aquestes festes eren tan importants que encara que ara ben poca feina es fa amb els animals, moltes han perdurat, adaptades, això sí, als temps actuals.

També veurem com Sant Antoni és una festa que se celebra, a cada lloc amb les seves particularitats, a tots els països de parla catalana.