Title: Guia didàctica
Course: De camí cap al carnaval (PRIMÀRIA) - LA CULTURA POPULAR A L'ESCOLA. Les festes populars, materials digitals

Aquest tema pretén que l'alumnat no només conegui la festa sinó que també l'acosti a algunes de les més importants que se celebren a Catalunya. Es conclou el tema amb dues manifestacions de la festa de Sant Antoni en què els dimonis hi tenen un paper destacat. Una correspon a la zona dels Ports, al País Valencià, mentre que l'altra correspon a l'illa de Mallorca.

Els Tres Tombs o els Tonis
- Es tracta d'un qüestionari on pas a pas s'explica la història i la celebració dels Tres Tombs o festa dels Tonis.

Els Tres Tombs en vídeo
- Es presenten dos vídeos, un corresponent a la festa a Vilanova i la Geltrú i l'altre a Ripollet. En els dos vídeos, l'acompanyament musical hi escau perfectament.

Festes al Catàleg del Patrimoni Festiu de Catalunya
- Es tracta d'un qüestionari destinat a treballar algun aspecte de cinc festes que el 2010 foren incorporades al Catàleg del Patrimoni Festiu de Catalunya: Els Tres Tombs d'Igualada. La Festa dels Tonis de Santa Eugènia de Berga. Els Tres Tombs de Sant Antoni de Valls. L'Encamisada de Falset. Els Tonis de Taradell. És una activitat força completa. Val la pena que us la mireu bé i valoreu si cal fer-la, per exemple, entre tota la classe o una part conjuntament i l'altra individualment.

La Festa dels Traginers de Balsareny
- Es proposa dividir la classe en grups. Cada grup ha d'elaborar un dossier o tríptic al voltant de la festa. Es proporciona un guió i els enllaços on trobar la informació.

Les santantonades
- Es tracta d'un quadern virtual. S'ofereix un vídeo sobre la festa de la Santantonada de Forcall, al Massís dels Ports. A partir del vídeo es plantegen un seguit d'activitats tipus qüestionari, omplir forats...

Les festes de Sant Antoni a Mallorca
- A partir d'una breu explicació de la importància que les festes de Sant Antoni tenen a diferents poblacions de Mallorca s'ofereix un vídeo de la festa a Artà (Mallorca) i dos enllaços. Amb aquestes ajudes s'encomana a l'alumnat que expliqui la festa.