Title: Els dies de carnaval
Course: De camí cap al carnaval (PRIMÀRIA) - LA CULTURA POPULAR A L'ESCOLA. Les festes populars, materials digitals

Els dies de carnaval

Ja hem dit que el carnaval comença el dijous gras i acaba el dimecres de la setmana següent, que és dimecres de cendra.

El dijous gras. És característic d’aquest dia menjar botifarra d’ous i truita i en moltes pastisseries es ven la coca de llardons.

Divendres de carnaval. En moltes poblacions és el dia que arriba el rei Carnestoltes, que amb el seu pregó convida tothom a la gresca i diversió sense límits.

Dissabte i diumenge de carnaval. Actualment, en bona part per l’horari laboral de la gent, són els dos dies més animats. Es caracteritzen per les rues i en molts llocs pels concursos de comparses així com pels animats balls de carrer i posteriorment els balls de carnaval.

Dimarts de carnaval. Antigament, els tres grans dies de carnaval eren de diumenge a dimarts. El dimarts, últim dia que es podia menjar carn, era costum fer grans àpats comunitaris en els quals, evidentment, no hi faltava la carn. Aquesta tradició es manté actualment en diferents poblacions de Catalunya.

Dimecres de cendra. Més que l’últim dia de carnaval, és el primer dia de Quaresma. Malgrat tot, aquest dia, tal com tradicionalment s’havia fet, a moltes poblacions se celebra el judici i condemna del rei Carnestoltes, que acaba cremat o enterrat.