Title: Arriba el carnaval
Course: De camí cap al carnaval (PRIMÀRIA) - LA CULTURA POPULAR A L'ESCOLA. Les festes populars, materials digitals

El carnaval

Quan arriba el carnaval sembla com si el món es capgirés. La gent es disfressa i es comporta fent coses que no acostuma a fer la resta de l’any, algunes fins i tot de ben extravagants. El carnaval acaba essent com un joc de diversió, de gresca, de balls i de cançons i en el qual ens podem convertir en el personatge, heroi o heroïna que més ens agradi.

Ens en dóna permís un rei grotesc i divertit que així ho dictamina en el seu pregó de benvinguda.

El carnaval és la festa de la disbauxa, de l’alegria, de la diversió. És la festa de tothom i de tot arreu. De la quitxalla, del jovent i de la gent adulta. Festa que celebrem a l’escola, però sobretot als carrers i a les places.

El carnaval, a més, és un cicle festiu que dura una setmana, comença el dijous gras o llarder i s’acaba el dimecres de cendra.

La festa la fem i la protagonitzem la gent amb la creació del rei Carnestoltes, amb les màscares i les disfresses, les comparses i les rues i els balls de carnaval.

Us animem a conèixer un xic més el carnaval, els dies més importants d'aquestes festes i els elements que més el caracteritzen.